贈賈仲武
作者：劉弇
朝代：宋

paragraphs: 賈侯器宇何軒昂，下視齪齪真秕糠。
眉分八字髭根黄，自許忠膽鐵石剛。
彫弓一挽一石强，錦臂錯出虬青蒼。
匣劍排射星斗光，壯心飛過祁連傍。
架鷹朝按血染裳，鐵驄騎出轡鬧裝。
健兒前呵檛列行，捷矢齊指雲中鶬。
豈惟武力稱擅場，亦有文價騰焜煌。
新詩字字古錦囊，清論灑落飛天潢。
險韵千百敢獨當，管鋒落紙鏗琳琅。
古文探討屋壁藏，史傳山岳遺毫芒。
酒酣往往歌慨慷，連卷大白鯨吞航。
自云疇昔富文章，家在冀北邊一方。
天書屢膺貢州鄉，雲衢卜日橫騫翔。
中間落泊志不償，武科拉取如截肪。
况有豪氣十丈長，蟠蟄僅類絆驌驦。
苦恨天驕久頡頏，撫臂便覺大袂攘。
坐縻歲月耗囷倉，口厭醇釀飽肉粱。
吾非斯人可相望，要且報國真不忘。
我來自東甫春陽，邂逅紺宇同一觴。
幅巾輕蓰追徜徉，促膝調笑初無妨。
自知投分出泛常，豁如餒腹得糗粻。
短長不復置形相，落去䁹睨决壅防。
嵇生轉覺嗜鍛忙，高陽還因酒發狂。
漫叟戲規祇攪腸，㗦嘈不減笛弄羌。
截竹岳頂掀滄浪，撥雲春茗誇頭湯。
爽齒旋復行蔗漿，黄金大顆披橘穰。
插首往往羅幽芳，頃茲行樂殊未央。
更辱邀我臨山岡，大壺載酒冽鼻香。
果飣梨栗庖麏麞，韓劉黄胡狄與張。
一一瀟灑雜珮珩，高談終日佛老莊。
妙理密契矢插房，絕倒頓足爭蹌踉。
罷去追惜成悢悢，誰謂夫君氣特揚。
投以大句尤加詳，啟函愜興劇爬瘍。
忽疑寫睇臨望羊，高躋欲斧李杜吭。
麟鳳自是品物祥，邀予屬和馳縑緗。
直取夷險分駑良，九牛犒師始落鋩。
正喜先獲大臠嘗，洪河下湧淼沛滂。
囚屯衆鬼納大荒，脫走束縛投桁楊，濘郎瞰臨獲與臧。
滿注羿矢連九暘，沉魂夜泣青女霜。
此來繼辱厚意將，殆欲引轍觀怒螗。
狗尾續貂彌足傷，雕胡未易加糠䵃。
摶空方見一鶚颺，短翮便可槍榆枋。
咄嗟豈得不知量，區區瑣碎久嗜菖。
食魚誰敢期大魴，尚欲勉强牽牛箱。
無鹽弄姿映康莊，難工祗益羞姬姜。
聊將瓦礫酬琮璜，終愧後乘非騰驤。